钦定古今图书集成/明伦汇编/氏族典/第112卷 > 崔信明
## 钦定古今图书集成/明伦汇编/氏族典/第112卷 > 崔信明

按《唐书崔信明传》：信明，青州益都人。高祖光伯，仕后
魏为七兵尚书。信明之生，五月五日，日方中，有异雀
鸣集庭树。太史令史良为占曰：“五月为火，火主离，离
为文，日中文之盛也。雀五色而鸣，此儿将以文显。然
雀类微，位殆不高邪！”及长，彊记美文章。乡人高孝基
尝语人曰：“崔生才富为一时冠，但恨位不到耳。”隋大
业中，为尧城令。窦建德僭号，而信明族弟敬素者为
贼鸿胪卿，自谓得意，语信明曰：“夏王英武，有举天下
心，士女襁负而至不可数，兄不以此时立功立事，岂
所谓见几不俟终日乎？”答曰：“昔申胥海隅钓师，能固
其节尔，欲吾屈身贼中，求斗筲邪？”遂逾城去，隐太行
山。贞观六年，有诏即家拜兴势丞，迁秦川令，卒。